Sehunou o kopa kokelwana
Kgosi Madala Gabagopolwe wa Sehunou o kopa gore ba agelwe kokelwana mo motseng ka ba sokola go isa balwetse kwa kokelong ya Motshegaletau. Kgosi Gabagopolwe o ntshitse kopo eo mo phuthegong ya dikomiti tsa tlhabololo magae tsa Sehuno, Motshegaletau le Mabuo, tse di neng di rulagantswe ke mopalamente wa Serowe Borwa, Dr Pelonomi Venson-Moitoi. Kgosi o tlhalositse fa tsela e e tsamaelang kwa Motshegaletau e se mo seemong se se itumedisang, ka jalo ba patelesega go kgarametsa balwetse ka dikiriba fa ba sa kgone go tsamaya sekgala se seleele. A re ba kgona go fitlhela ngaka a setse a tsamaile mme go bo go se na gore molwetse o ka thusiwang jang. Kgosi o tlhalositse gape fa ba sokodisiwa ke metsi ka dikarata tse ba di dirisang di kgona go tlhoka go bereka mme e re ba bolelela ba koporase ya metsi ba bo ba ba duedisa gore ba bone tse disha. Mothusa modulasetilo wa komiti ya Motshegaletau, Rre Gontse Gaboswetswe, o ne a kopa gore palo ya batho ba Ipelegeng e okediwe, a tlhalosa fa bontsi jwa batho ba ba senyegelwang ke ditiro kwa dipolaseng ba tla ka mmetela go kopa ditiro. Dr Venson-Moitoi o kopile dikomiti go tshwaragana le ba tsa thuto le khansele go kopa go agelwa matlo a di LA2 a barutabana. A re dikgaolo tse dingwe di dira jalo mme go na le maduo a mantle fela thata. O ne a kopa komiti ya Sehunou gore e tlhoafalele kopo ya motlakase mo motseng, a tlhalosa fa ba Mabuo ba ne ba tlhoafalela ba motlakase, ke ka moo ba setseng ba tsenyeditswe motlakase mo motseng. Gone kwa phuthegong eo, tona o ne a abela ba komiti ya Mabuo ditshipi tse di kgaolang bojang di roba bongwe. BOKHUTLO